בית תרבויות העולם

בית תרבויות העולם (בגרמנית: Haus der Kulturen der Welt - "האוס דר קולטורן דר ולט") הוא מוסד תרבות במרכז ברלין, בירת גרמניה, המשמש להצגת תערוכות, לכנסים, לפסטיבלים בינלאומיים ולמופעי תיאטרון וקונצרטים המציגים בין השאר פרויקטים חוץ-אירופאיים. זהו אחד ממוסדות התרבות החשובים ביותר בברלין ובגרמניה בכלל. האירועים במבנה ממומנים על ידי הממשל הפדרלי של גרמניה. היסטוריה הבניין תוכנן על ידי האדריכל האמריקאי יו סטאבינס, וניתן לגרמניה כמתנה מארצות הברית ב-1957. בשל צורתו הייחודית מכונה הבניין בגרמניה "הצדפה ההרה" (בגרמנית: Schwangere Auster"). המבנה ממוקם בפארק הטירגארטן, בסמוך לבניין הקנצלריה הפדרלית ומול מגדל הפעמונים של ברלין. עד שנת 1933 פעל באתר המכון לסקסולוגיה של מגנוס הירשפלד. נשיא ארצות הברית ג'ון פ. קנדי נאם בבניין במהלך ביקורו בברלין המערבית בשנת 1963. ב-21 במאי 1980 קרס גג המבנה. אדם אחד נהרג וכמה נפצעו. האולם נבנה מחדש בסגנונו המקורי ונפתח מחדש ב-1987 בחגיגות 750 שנה לברלין. מחוץ למבנה ניצב פסל הארד הכבד ביותר של הנרי מור, "אובל חצוי גדול: פרפר" (1985-86), במרכז אגם מלאכותי. הפסל, שהיה עבודתו הגדולה האחרונה של מור, אותו סיים קצת לפני מותו, שוקל כמעט 9 טון. זהו אחד משלושה פסליו של מור בברלין, שהושאל למערב ברלין ב-1986, אך מועצת העיר רצתה שהפסל יישאר בעיר, ועל כן ביקשה ממור שיתרום לה אותו. המכתב ששלחה למור הגיע לידיו קצת לפני מותו והוא לא הספיק לכתוב את תשובתו. ב-1988 רכשה ברלין את הפסל מקרן הנרי מור תמורת 4.5 מיליון מארק גרמני (בערך 2.58 מיליון דולר בשער של היום), סכום גבוה מאוד לפסל ציבורי באותה תקופה. בסופו של דבר סבל הפסל משחיקה, הן בשל זיהום סביבתי והן בשל ונדליזם, והוא שוחזר ב-2010. מתחם בית תרבויות העולם שימש כאתר צילומים בסרט הבדיוני-עתידני משנת 2005 "אאון פלוקס". קישורים חיצוניים אתר האינטרנט הרשמי של בית תרבויות העולם (בגרמנית) בית תרבויות העולם, ברשת החברתית פייסבוק בית תרבויות העולם, ברשת החברתית X (טוויטר) בית תרבויות העולם, ברשת החברתית אינסטגרם בית תרבויות העולם, סרטונים בערוץ היוטיוב